Ինչ վերաբերում է ՀՔԾ պետ ՍԱՍՈՒՆ ԽԱՉԱՏՐՅԱՆԻՆ, ապա Յուրի Խաչատուրովի հասցեին նրա արտահայտություններին հրապարակավ պատասխանելով` գեներալի որդիները, նախեւառաջ, ուշադրություն են դարձրել այն հանգամանքի վրա, որ նա էլ բանակից թռածների դասին է պատկանում: Այսպես, Իգոր Խաչատուրովը շեշտում է. «Երբ 1993 թ.-ին հայրս իր ամբողջ ընտանիքին տեղակայել էր ռմբակոծվող Շամշադինում, դու հանգիստ սովորում էիր իրավաբանական ֆակուլտետում, եւ այդպես էլ բանակում չծառայելով` խելքդ գլուխդ չհավաքեցիր բանակի ստեղծման հիմքում կանգնած մարդկանցից մեկի մասին արտահայտվելիս: Եվ հենց քո չծառայելու պատճառով էլ չես կարողանում տարբերել գլխավոր շտաբի պետի եւ կայազորի պետի պաշտոնները»: Մյուս որդին` Գրիգորի Խաչատուրովը, արդեն լրիվ բարոյապես ոչնչացնում է նրան. «Մարտական գեներալին, որը քո ու ընտանիքիդ անվտանգությունն էր ապահովում, երբ դու իրավաբանականում էիր սովորում, անպատվել կարող է միայն անբարոյական վիժվածքը: Սասուն Խաչատրյան, որոշ ժամանակ խելքդ գլուխդ հավաքիր ու տղամարդկության մնացորդներդ գտնելով` ներողություն խնդրիր»: